[Video] ‘Polisiekarkaper’ vas ná jaagtog, botsingDie verdagte ontvang behandeling ná die ongeluk. Foto: Verskaf ŉ Hoëspoedjaagtog deur die strate van Alberton aan die Oos-Rand het tot ŉ dramatiese einde gekom toe ŉ verdagte glo geskiet is en ŉ gekaapte polisiemotor in ŉ ongeluk betrokke was. Lt.kol. Lungelo Dlamini, provinsiale woordvoerder van die Gauteng-polisie, het Dinsdag aan Maroela Media gesê ŉ polisiebeampte het omstreeks 14:00 op die N12 roetine patrollie gedoen toe sy twee mans langs die pad sien “baklei” het. “Die beampte, ŉ vrou, het stilgehou en probeer om die mans uit mekaar te dryf. Een van die mans het haar skielik gegryp en vasgehou, terwyl die ander man in die polisiemotor gespring en weggery het,” het Dlamini gesê. Volgens Dlamini het ŉ motoris tot die polisiebeampte se redding gekom en het die man wat haar vasgehou het op die vlug geslaan. Die beampte het die polisie van die kaping in kennis gestel en ŉ soektog na die motor is van stapel gestuur. Sy is daarna met geringe beserings na ŉ nabygeleë hospitaal geneem. “Die motor is kort daarna in Alberton opgemerk en ŉ jaagtog het gevolg.” Die man het glo op die polisie geskiet en die polisie het teruggeskiet. Die man het naby die hoek van Jan Coetzeestraat en Kritzingerweg beheer oor die voertuig verloor en was in ŉ botsing betrokke, waarna hy aangekeer is. Hy is deur paramedici op die toneel behandel en onder polisiebewaking na ŉ hospitaal geneem. Die Alberton-polisie ondersoek ŉ saak van motorkaping. Die soektog na die ander man wat in die “geveg” betrokke was, duur voort. Die verdagte ná die ongeluk. Foto: Verskaf